
Darbības, kas ir patvaļīga pieslēgšanās sveša telefona abonenta telefona līnijai un telefonisku pakalpojumu Izmantošana, neapmaksājot šos pakalpojumus, nevar tikt atzītas kā krāpšanas izdarīšana Krimināllikuma 177. panta izpratnē.

Lēmums				   Rīgā, 2001. gada 4. janvārī

Latvijas Republikas Augstākās tiesas Senāta Krimināllietu departaments šādā sastāvā - tiesas sēdes priekšsēdētājs senators V. Vietnieks, senatori V, Salmiņš un V. Čiževskis piedaloties prokurorei I. Ščepavičutei, zvērinātam advokātam G. Gailim, izskatīja atklātā tiesas sēdē krimināllietu sakarā ar Bauskas rajona prokurores kasācijas protestu par Bauskas rajona tiesas 2000. gada 21. novembra spriedumu un

konstatēja

[pers. A], dzimis [..] (personas kods [..]), agrākā sodāmība dzēsta, [pers. B], dzimis [..] (personas kods [..]), agrāk nesodīts, [pers. C], dzimis [..] (personas kods [..]), agrāk nesodīts, ar Bauskas rajona tiesas 2000. gada 21. novembra spriedumu apsūdzībā pēc Krimināllikuma 177. panta otrās daļas attaisnoti. [Pers. B] atzīts par vainīgu un sodīts pēc Krimināllikuma 175. panta trešās daļas ar brīvības atņemšanu uz vienu gadu nosacīti, piemērojot Krimināllikuma 55. pantu, ar pārbaudes laiku uz vienu gadu.
Pēc Krimināllikuma 177. panta otrās daļas [pers. A], [pers. B] bija apsūdzēti par to, ka 1999. gada 4. septembrī personu grupā pēc iepriekšējas vienošanās Bauskas rajona Skaistkalnes pagastā ar līdzpaņemto speciāli pielāgotu telefona aparātu pievienojās telefona abonenta Nr. [Numurs 1] vadiem un viltus ceļā, uzdodamies par minētā abonenta valdītāju, laika posmā no 1999. gada 4. septembra pīkst. 23.15 līdz 5. septembrim pīkst. 3.52 izmantoja maksas telefoniskus pakalpojumus, nodarīdams SIA «Lattelekom» materiālus zaudējumus Ls 79,33 apmērā.
[Pers. A] viens pats šādā pašā veidā pieslēdzās telefona abonenta Nr. [Numurs 1] vadiem un izmantoja telefoniskus pakalpojumus 1999. gada septembrī, nodarīdams SIA «Lattelekom» zaudējumu Ls 22,86 apmērā. 
[Pers. A] un [pers. C] pieslēdzās telefona abonenta Nr. [Numurs 2] vadiem un izmantoja telefoniskus pakalpojumus 1999. gada 9. oktobrī, nodarīdams SIA «Lattelekom» zaudējumu Ls 56,26 apmērā.
[Pers. A] un [pers. C] pieslēdzās telefona abonenta Nr. [Numurs 2] vadiem un izmantoja telefoniskus pakalpojumus 1999. gada 16. oktobri, nodarīdams SIA «Lattelekom» zaudējumu Ls 20,52 apmērā.
Bauskas rajona tiesa tiesājamos [pers. A], [pers. B] un [pers. C] apsūdzībā pēc Krimināllikuma 177. panta otrās daļas attaisnoja, motivējot attaisnojošu spriedumu ar to, ka minēto personu izdarītajās darbībās nav Krimināllikuma 177. panta otrajā daļā paredzētā nozieguma sastāva. Tiesājamie nav ieguvuši un nav mēģinājuši iegūt SIA «Lattelekom» piederošu mantu vai tiesības uz šādu mantu Krimināllikuma 177. panta otrās daļas izpratnē. Krimināllikumā nav paredzēti kā noziedzīgi nodarījumi tādas darbības, kādas ir izdarījuši tiesājamie.
Par tiesas spriedumu šajā daļā Bauskas rajona prokurore iesniegusi kasācijas protestu. Protestā norādīts, ka tiesas spriedums ir kļūdains un atceļams, jo tiesa Krimināllikuma 177. panta otrajā daļā paredzēto jēdzienu «sveša manta» kļūdaini - sašaurināti tulkojusi tikai kā ķermenisku lietu. Protesta iesniedzēja uzskata, ka Krimināllikuma 177. panta otrajā daļā paredzētā nozieguma priekšmets nav tikai ķermeniska lieta, jo krāpšanas objekts ir cietušā mantiskās intereses un tāpēc krāpšanas priekšmets var būt ikviena manta. Atbilstoši Civillikuma 841. pantam manta var būt arī bezķermeniskas lietas.
Izskatījis lietas materiālus un apsvēris kasācijas protesta motīvus, noklausījies prokurores viedokli, ka pirmās instances tiesas spriedums atceļams, Senāta Krimināllietu departaments atzīst, ka Bauskas rajona tiesas 2000. gada 21. novembra spriedums ir likumīgs un pamatots un sprieduma atcelšanai nav pamata. Bauskas rajona tiesa, taisot attaisnojošu spriedumu, nav pārkāpusi ne krimināllikumu, ne arī kriminālprocesa likumu. Pirmās instances tiesa pareizi atzinusi, ka tiesājamo [pers. A], [pers. B] un [pers. C] darbībās nav Krimināllikuma 177. panta otrajā daļa pieredzētā nozieguma sastāva. Saskaņā ar Krimināllikuma 6. panta pirmo daļu par noziedzīgu nodarījumu atzīstams ar nodomu (tīši) vai aiz neuzmanības izdarīts nodarījums (darbība vai bezdarbība), kurš paredzēts Krimināllikumā un par kura izdarīšanu draud kriminālsods. Darbības, kādas izdarījuši tiesājamie, tas ir - patvaļīga pieslēgšanās sveša telefona abonenta telefona līnijai un telefonisku pakalpojumu izmantošana, neapmaksājot šos pakalpojumus, - nevar tikt atzītas kā krāpšanas izdarīšana Krimināllikuma 177. panta otrā; daļas izpratnē. Taču tā kā Krimināllikumā šāds nodarījums kā noziedzīgs atsevišķi nav paredzēts, tad tiesājamo attaisnošana apsūdzībā pēc Krimināllikuma 177. panta otrās daļas ir pamatota. Mantas vai tiesību uz mantu iegūšana ar viltu vai ļaunprātīgi izmantojot uzticību ir tādā gadījumā, kad vainīgā persona, izmantojot uzticību vai ar viltu, tieši maldina cietušo, kā rezultātā cietušais labprātīgi atdod savu mantu vai tiesības uz mantu vainīgajai personai. Konkrētajā gadījumā, izmantojot telefona pakalpojumus, nekāda maldinoša ietekme uz cietušā gribu nenotiek. Krāpšana pēc būtības ir vainīgās personas ietekme uz citas fiziskas personas gribu, bet ne uz tehnisku ierīci. Tāpēc neatkarīgi no tā, vai nelikumīgi saņemot pakalpojumu, kurš iegūts iepriekšminētā veidā un netiek apmaksāts, atzīst par tiesību iegūšanu uz mantu vai neatzīst, konkrētajā gadījumā tiesājamo darbībās nav Krimināllikuma 177. panta otrajā daļā paredzētā nozieguma sastāva.
Pamatojoties uz minēto, ievērojot Latvijas kriminālprocesa kodeksa 461. pantu, Augstākās tiesas Senāta Krimināllietu departaments

nolēma

Bauskas rajona tiesas 2000. gada 21. novembra spriedumu atstāt negrozītu, bet kasācijas protestu - bez apmierinājuma.
Lēmums nav pārsūdzams.
